PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/148                                                                 Bratislava  18. 07. 2002

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na základe návrhu podnikateľov U.S. Steel Košice, s.r.o., Vstupný areál U.S. Steel, 044 54 Košice a SLAG–SCRAP, a.s. Košice,  Vstupný areál U.S. Steel, 044 54 Košice, podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, vo veci rozhodnutia o tom, že Rámcová zmluva na rok 2002 – 2003 uzatvorená dňa 18. 01. 2002 medzi spoločnosťami U.S. Steel Košice, s.r.o., Vstupný areál U.S. Steel, 044 54 Košice a SLAG – SCRAP, a.s. Košice,  Vstupný areál U.S. Steel, 044 54 Košice nie je v rozpore s §§ 4 a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov alebo že dohoda obmedzujúca súťaž nie je v rozpore s § 6 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov takto

r o z h o d o l :

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov správne konanie zastavuje, pretože dôvod na konanie nebol daný.

Odôvodnenie:

	Podnikatelia U.S. Steel Košice, s.r.o., so sídlom Vstupný areál U.S. Steel, 044 54 Košice (ďalej len „U.S. Steel Košice, s.r.o.“) a SLAG-SCRAP, a.s. Košice, so sídlom Vstupný areál U.S. Steel, 044 54  Košice (ďalej len „SLAG-SCRAP, a.s.“) listom zo dňa 13. 03. 2002 podali na Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“) návrh na vydanie rozhodnutia podľa § 6 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) o tom, že Rámcová zmluva na rok 2002 – 2003, ktorej predmetom je stanovenie množstva, sortimentu, kvality, zásady tvorby cien a podstatných podmienok dodávok vysokopecnej granulovanej trosky a vysokopecného štrku uzatvorená dňa 18. 01. 2002 medzi spoločnosťami U.S. Steel Košice, s.r.o. a SLAG – SCRAP, a.s. (ďalej len „ Zmluva“), nie je v rozpore s § 4 zákona alebo že dohoda obmedzujúca súťaž nie je v rozpore s § 6 ods. 1 zákona.

	Na základe tohto návrhu dňa 13. 03. 2002 začalo správne konanie podľa § 25 ods. 1 zákona vo veci vydania rozhodnutia podľa § 6 ods. 4 zákona. Účastníkmi správneho konania podľa § 25 ods. 3 zákona sú U.S. Steel Košice, s.r.o. a  SLAG SCRAP, a.s.

	Nakoľko podnet neobsahoval všetky informácie potrebné na vydanie rozhodnutia, úrad sa listami číslo 1896/PMÚ SR/2002 zo dňa 12. 04. 2002 a 2436/PMÚ SR/2002 zo dňa 14. 05. 2002 obrátil na účastníkov správneho konania so žiadosťou o doplnenie podania.

	Účastníci správneho konania doplnili požadované  náležitosti listami z 18. 04. 2002 a 27. 05. 2002.

	Podľa výpisu z Obchodného registra evidovanom na Okresnom súde Košice I v oddieli Sa Vložka číslo: 311/V je predmetom podnikania SLAG-SCRAP, a.s. komplexná činnosť súvisiaca s haldovaním všetkých druhov odpadov, rozoberanie haldy, triedenie a spracovanie získaných komponentov, prekládka koľají, výroba a oprava koľajísk, oprava ťažkých mechanizmov, nákup: základných prostriedkov, náhradných dielov a predmetov postupnej spotreby súvisiacich s predmetom činnosti, vstupných surovín pre spracovanie v oblasti predmetu činnosti, služieb a výkonov od iných právnych subjektov, predaj spracovaných surovín v oblasti predmetu činnosti, základných prostriedkov, náhradných dielov a predmetov postupnej spotreby, výkonov iným právnym subjektom, poradenská služba v oblasti predmetu podnikania, maloobchodná a veľkoobchodná činnosť - nákup a predaj valcovaného materiálu, kovových výrobkov, pohonných hmôt, stavebného materiálu, dreva, výrobkov z dreva, spotrebného tovaru, nealkoholických nápojov, ochranných a pracovných pomôcok, hygienických potrieb, elektrovýrobkov, pneumatík na motorové vozidlá a pracovné stroje, sprostredkovateľská a konzultačná činnosť, sprostredkovanie obchodu, vykonávanie jednoduchých stavieb a             poddodávok.

Podľa výpisu z Obchodného registra evidovanom na Okresnom súde Košice I v oddieli Sro Vložka číslo: 11711/V je predmetom podnikania U.S. Steel Košice, s.r.o. predovšetkým výroba a predaj nasledovných komodít: koks, surové železo, oceľové plechy, plechy pre elektroniku, pásová oceľ, štrkopiesky a drvná hmota, výrobky z dechtu, priemyselné hnojivá, pitná a úžitková voda, chemické činidlá, drobné kovové obaly, kovové trubky, stroje a zariadenia pre všeobecné účely. Ďalej  veľkoobchod a maloobchod s nasledovnými komoditami: železná ruda, energetické palivá, hutnícke, železiarenské, strojárenské a keramické výrobky, technológie a technologické celky, kovy a kovové rudy, stroje pre priemysel, obchod a lodnú dopravu, surové železo, oceľ, valcované plechy, kovové výrobky, kovové konštrukcie, rúry, vykurovacie inštalatérske telesá, ventilačné zariadenia, kovové odliatky, koks a koksochemické výrobky, žiaruvzdorný materiál, žiaruvzdorné hmoty a stavivá, stroje a zariadenia, rudy, uhlie, farebné kovy a ich zliatiny, legovacie prísady, suroviny pre výrobu magnezitodolomitových šamotových stavív a špeciálnu keramiku, špeciálna keramika, kazivec, piesky, cement, vápno, oceliarska vysokopecná hmota, liace prášky, tepelnoizolačné výrobky, iontomeničové hmoty, výrobky z plastov a dreva, plasty, guma, sklo, drahé kovy, meď, zinok, cín, farebné kovy, chemikálie a plyny /okrem jedov a žieravín/, smola, magnezit, laky, oleje, mazivá.

V Zmluve vystupuje podnikateľ U.S. Steel Košice, s.r.o. ako predávajúci a podnikateľ SLAG-SCRAP, a.s. ako kupujúci. 

Podľa článku I. je predmetom Zmluvy predovšetkým stanovenie množstva, sortimentu, kvality, zásady tvorby cien a podstatných podmienok dodávok vysokopecnej granulovanej trosky a vysokopecného štrku pre všetky kontrakty uzavreté medzi Stranami v období od 01. 01. 2002 do 31. 12. 2003. V predmete Zmluvy je zakotvený aj spôsob a podmienky realizácie dodávok Tovaru. 

Podľa článku VIII. je predmetná Zmluva uzavretá na dobu určitú od 01. 01. 2002 do 31. 12. 2003. V prípade, že jedna zo zmluvných strán k termínu 31. 12. 2003 Zmluvu písomne nevypovie, predlžuje sa automaticky o jeden rok.
    
	Úrad pri posudzovaní jednotlivých ustanovení článkov Zmluvy vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky.

	V zmysle § 4 ods. 1 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak zákon neustanovuje inak.

	Úrad posúdil jednotlivé články Zmluvy a dospel k nasledovným záverom.

 V článku VII Zmluvy - Osobitné ustanovenia - bod 7.1. sa uvádza:„ Kupujúci bude v rozsahu nakúpených tovarov VP granulátu plne zabezpečovať týmto materiálom aj potreby odberateľov, ktorí nie sú zahrnutí do sféry VSH a.s. alebo fy Holcim ako cementáreň Ladce a Horné Srnie a to k plnej spokojnosti všetkých troch subjektov vstupujúcich do obchodu s VP troskou“.

Po zhodnotení uvedeného ustanovenia Zmluvy prišiel úrad k záveru, že môže mať za následok obmedzenie hospodárskej súťaže a je v rozpore s § 4 ods. 1 zákona. Uvedené ustanovenie zaväzuje spoločnosť SLAG-SCRAP, a.s. dodávať zmluvný tovar spoločnostiam Považská cementáreň a.s., Ladce a CEMMAC a.s., Horné Srnie, ktoré pritom nie sú stranami Zmluvy. Týmto zmluvným záväzkom je obmedzená voľnosť konania spoločnosti SLAG-SCRAP, a.s. samostatne rozhodovať, s kým a za akých podmienok bude obchodovať.

 V článku VII Zmluvy – Osobitné ustanovenia - bod 7.2. sa uvádza: „Množstvo vyrobeného Tovaru nad rámec stanovený v tejto zmluve bude prednostne ponúknutý firme SLAG-SCRAP, a.s. V prípade nezáujmu zo strany SLAG-SCRAP, a.s. ponúkne predávajúci tento objem inému subjektu. Vyrobené a dodané množstvo Tovaru sa bude štvrťročne vyhodnocovať.“  

Na základe analýzy predmetného ustanovenia prišiel úrad k záveru, že spoločnosť SLAG-SCRAP, a.s. sa, za predpokladu, že si uplatní svoje prednostné právo, stáva výhradným odberateľom zmluvných tovarov od spoločnosti U.S. Steel Košice, s.r.o. Táto skutočnosť môže mať za následok obmedzenie hospodárskej súťaže a uvedené ustanovenie je v rozpore s § 4 ods. 1 zákona. Jeho dôsledkom je obmedzenie voľnosti spoločnosti US Steel Košice, s.r.o. vstupovať do obchodných vzťahov s inými odberateľmi ako je SLAG-SCRAP, a.s. Uvedené ustanovenie zároveň predstavuje obmedzenie súťaže z hľadiska tretích strán - záujemcov o kúpu zmluvného tovaru - ktoré nemajú možnosť odoberať ho priamo od jeho producenta, t.j. U.S. Steel Košice, s.r.o.        

	Úrad sa ďalej zaoberal posúdením Zmluvy v kontexte § 4 ods. 4 zákona, podľa ktorého, ak sa dôvod zákazu vzťahuje len na časť dohody obmedzujúcej súťaž, je zakázaná len táto časť, ak z jej obsahu vyplýva, že ju možno oddeliť od ostatného obsahu. 

	Na základe vykonanej analýzy úrad dospel k záveru, že Zmluva ako celok je dohodou obmedzujúcou súťaž, pričom jej časť, t.j. obmedzujúce ustanovenia bodu 7.1. a bodu 7.2. je možné oddeliť od ostatného obsahu v zmysle § 4 ods. 4 zákona. 

	Podľa § 6 ods. 1 zákona sa zákaz podľa § 4 a 5 nevzťahuje na dohodu obmedzujúcu súťaž, ak spoločný podiel účastníkov dohody obmedzujúcej súťaž alebo podiel ani jedného z nich nepresiahne 10 % celkového podielu tovarov na relevantnom trhu v Slovenskej republike okrem 
a)	dohôd obmedzujúcich súťaž uvedených v § 4 ods 3 písm. a) až c) alebo

b)	obmedzovania súťaže kumulatívnym účinkom dohôd obmedzujúcich súťaž, ktoré obsahujú obdobný druh obmedzení súťaže a ktoré vedú k obdobným účinkom na relevantnom trhu, a ich spoločný podiel presahuje 10 % celkového podielu tovarov na relevantnom trhu.

Pre posúdenie kritéria de minimis úrad vymedzil vecné relevantné trhy ako 

-	relevantný trh dodávok vysokopecnej granulovanej trosky od producenta k odberateľom a
-	relevantný trh dodávok vysokopecného štrku a prírodných štrkopieskov od producenta k odberateľom.    

Geograficky sú oba relevantné trhy definované územím Slovenskej republiky, vzhľadom na územný rozsah dodávok oboch komodít od ich producenta, pričom z hľadiska podmienok dodávok má takto vymedzené územie homogénny charakter.
 
Zo získaných podkladov vyplýva, že spoločný podiel podnikateľov U.S. Steel Košice, s.r.o. a SLAG-SCRAP, a.s. na relevantnom trhu dodávok vysokopecnej granulovanej trosky predstavoval v roku 2001 90 %. U.S. Steel Košice, s.r.o., je jediným producentom tejto komodity v Slovenskej republike. Podľa vyjadrení odberateľov vysokopecnej trosky od podnikateľa U.S. Steel Košice, s.r.o, t.j. cementární v Slovenskej republike, vysokopecnú granulovanú trosku pri výrobe trosko-portlandských cementov nie je možné nahradiť inými substrátmi. Ďalším zdrojom dodávok vysokopecnej granulovanej trosky môže byť iba dovoz zo zahraničia. 

Ďalej úrad skúmal spoločný podiel podnikateľov U.S. Steel Košice, s.r.o. a SLAG-SCRAP a.s. na relevantnom trhu dodávok vysokopecného štrku a prírodných štrkopieskov. Hoci U.S. Steel Košice, s.r.o., je jediným producentom vysokopecného štrku v Slovenskej republike, úrad zistil, že z hľadiska použitia je vysokopecný štrk zameniteľný s prírodnými štrkopieskami. Je využívaný v inžinierskom staviteľstve pri výstavbe cestných komunkácií a úprave terénov ako podkladový materiál. Na takto definovanom relevantnom trhu spoločný podiel zmluvných strán predstavoval 12%.  

	Vzhľadom na zistený spoločný podiel podnikateľov na vyššie uvedených relevantných trhoch úrad konštatuje, že princíp de minimis sa na Zmluvu nevzťahuje.

	Úrad v zmysle § 33 zákona vyzval účastníkov správneho konania, aby sa pred vydaním rozhodnutia ústne alebo písomne vyjadrili k výsledkom vyšetrovania, ktoré úrad v predmetnej veci vykonal. 
	Podnikateľ U.S. Steel Košice, s.r.o. sa v stanovenej lehote k výsledkom vyšetrovania nevyjadril. Spoločnosť SLAG-SCRAP, a.s. vo svojom liste z 12. 07. 2002 uviedla, že akceptuje predbežné závery úradu v článku VII, časť 7.2. 

	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia. V zmysle § 61 ods. 1 zákona č. 71/1967 Zb. o správnom konaní má včas podaný rozklad odkladný účinok

          		 					      Ing. Ján Šufliarsky
                                                                        riaditeľ odboru dohôd obmedzujúcich súťaž

Rozhodnutie sa doručí:

SLAG-SCRAP, a.s. Košice, Ing. Martin Gajdoš, Vstupný areál U.S. Steel, 044 54 Košice
U.S. Steel Košice, s.r.o., Vstupný areál U.S. Steel, 044 54 Košice